b'\n_START_ARTICLE_\nActiveX\n_START_PARAGRAPH_\nActiveX on toinen nimi Microsoftin Windows-k\xc3\xa4ytt\xc3\xb6j\xc3\xa4rjestelm\xc3\xa4ss\xc3\xa4 k\xc3\xa4ytetylle Component Object Model (COM) -tekniikalle. COM-komponentit ovat uudelleenk\xc3\xa4ytett\xc3\xa4vi\xc3\xa4 ohjelmistokomponentteja._NEWLINE_Vuonna 1996 Microsoft nimesi markkinointisyist\xc3\xa4 osan Internet Explorer -selaimen yhteydess\xc3\xa4 k\xc3\xa4ytett\xc3\xa4v\xc3\xa4st\xc3\xa4 OLE-tekniikasta ActiveX:ksi. Lopulta koko OLE sai nimen ActiveX, tosin Microsoft Officessa k\xc3\xa4ytetty OLE-tekniikka kantaa viel\xc3\xa4 nime\xc3\xa4 OLE._NEWLINE_ActiveX-nimi on liitetty erityisesti Internet Explorer -selaimeen, jonka yhteydess\xc3\xa4 sit\xc3\xa4 markkinoitiin. Selaimeen voi liitt\xc3\xa4\xc3\xa4 ActiveX-komponentteja, jotka k\xc3\xa4ytt\xc3\xa4v\xc3\xa4t ActiveX-tekniikkaa. N\xc3\xa4ill\xc3\xa4 komponenteilla voidaan lis\xc3\xa4t\xc3\xa4 Web-sivuihin, (ja yleisemmin sovelluksiin) toimintoja, kuten animaatioita tai avattavia valikoita. Mm. Windows Update tarkistaa ActiveX-komponentin avulla tietokoneen vaatimat p\xc3\xa4ivitykset._NEWLINE_Selaimessa k\xc3\xa4ytetyt ActiveX-komponentit toimivat k\xc3\xa4ytt\xc3\xb6j\xc3\xa4rjestelm\xc3\xa4ss\xc3\xa4 normaalien suoritettavien ohjelmien tavoin ilman erityisi\xc3\xa4 toimintorajoituksia. Tuntemattomien ActiveX-komponenttien noutaminen verkosta tuo mukanaan suuria tietoturvallisuusriskej\xc3\xa4. ActiveX-komponentit on digitaalisesti allekirjoitettu julkaisijan avaimella, mutta t\xc3\xa4m\xc3\xa4 ei poista ohjelmointivirheiden mahdollisuutta ja siit\xc3\xa4 johtuvia hy\xc3\xb6kk\xc3\xa4yksi\xc3\xa4.'